Document ID: 32009D0870

KOMISSION PÄÄTÖS,
tehty 27 päivänä marraskuuta 2009,
päätöksen 2009/821/EY muuttamisesta rajatarkastusasemien luettelon osalta
(tiedoksiannettu numerolla K(2009) 9199)
(ETA:n kannalta merkityksellinen teksti)
(2009/870/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kolmansista maista yhteisöön tuotavien eläinten eläinlääkintätarkastusten järjestämistä koskevista periaatteista ja direktiivien 89/662/ETY, 90/425/ETY ja 90/675/ETY muuttamisesta 15 päivänä heinäkuuta 1991 annetun neuvoston direktiivin 91/496/ETY (1) ja erityisesti sen 6 artiklan 4 kohdan toisen alakohdan viimeisen virkkeen,
ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY (2) ja erityisesti sen 6 artiklan 2 kohdan,
sekä katsoo seuraavaa:
(1)
Hyväksyttyjen rajatarkastusasemien luettelon laatimisesta, komission eläinlääkintäalan asiantuntijoiden tekemiä tarkastuksia koskevien tiettyjen sääntöjen vahvistamisesta sekä Traces-järjestelmän eläinlääkintäyksikköjen määrittämisestä 28 päivänä syyskuuta 2009 tehdyssä komission päätöksessä 2009/821/EY (3) vahvistetaan luettelo direktiivien 91/496/ETY ja 97/78/EY mukaan hyväksytyistä rajatarkastusasemista. Luettelo on kyseisen päätöksen liitteessä I.
(2)
Komission tarkastuspalvelu eli elintarvike- ja eläinlääkintätoimisto teki tarkastuksen Tanskassa Kööpenhaminan lentoasemalla sijaitsevalla rajatarkastusasemalla. Tarkastuksesta saatiin tyydyttävät tulokset. Kyseisen rajatarkastusaseman kohdalle päätöksen 2009/821/EY liitteessä I esitettyyn luetteloon olisi tämän vuoksi lisättävä uusi tarkastuskeskus.
(3)
Tanskalta, Ranskalta, Italialta ja Portugalilta saatujen ilmoitusten mukaisesti tietyt eläinten tai eläinperäisten tuotteiden ryhmät, jotka voidaan tarkastaa tietyillä päätöksen 2009/821/EY mukaisesti jo hyväksytyillä rajatarkastusasemilla, olisi lisättävä kyseisen päätöksen liitteessä I esitettyyn rajatarkastusasemien luetteloon kyseisten jäsenvaltioiden kohdalle.
(4)
Päätöksen 2009/821/EY mukaisesti tehtyjen elintarvike- ja eläinlääkintätoimiston tarkastusten tulosten ja Ranskalta, Irlannilta ja Italialta saatujen ilmoitusten perusteella tietyt eläinten tai eläinperäisten tuotteiden ryhmät, jotka voidaan tarkastaa tietyillä päätöksen 2009/821/EY mukaisesti jo hyväksytyillä rajatarkastusasemilla, olisi poistettava kyseisen päätöksen liitteessä I esitetystä rajatarkastusasemien luettelosta kyseisten jäsenvaltioiden kohdalta.
(5)
Latvialta saadun ilmoituksen mukaisesti rajatarkastusasemien luetteloa olisi muutettava kyseisen jäsenvaltion osalta, jotta otetaan huomioon sen yhden rajatarkastusaseman toiminnan keskeyttäminen.
(6)
Belgialta, Saksalta ja Ranskalta saatujen ilmoitusten mukaisesti tietyt kyseisten jäsenvaltioiden rajatarkastusasemat olisi poistettava päätöksen 2009/821/EY liitteessä I esitetystä rajatarkastusasemien luettelosta.
(7)
Italialta saadun ilmoituksen mukaisesti rajatarkastusasemien luetteloa olisi muutettava kyseisen jäsenvaltion osalta, jotta otetaan huomioon sen yhden rajatarkastusaseman nimen muutos.
(8)
Belgia ilmoitti lisäksi, että OCHZ-yksikkö Zeebruggen rajatarkastusasemalla on suljettu ja uusi tarkastusyksikkö otettu käyttöön.
(9)
Sen vuoksi päätöstä 2009/821/EY olisi muutettava.
(10)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Muutetaan päätöksen 2009/821/EY liite I tämän päätöksen liitteen mukaisesti.
2 artikla
Tämä päätös on osoitettu kaikille jäsenvaltioille.
Tehty Brysselissä 27 päivänä marraskuuta 2009.

Labels: 11
10
8
3
6